23. schôdza NR SR - 6.deň - B. popoludní
Dátum: 2024-12-03
Poslanec: Stachura, Peter (KDH)
Druh vystúpenia: Vystúpenie v rozprave

151. K tomuto bodu prvýkrát. Vážený pán predsedajúci, vážené kolegyne, kolegovia, nie je nás už tu veľa, ale chcem, chcem zaujať aj ja stanovisko, pretože to, čo práve odznelo, je nesmierne dôležité. Marek, ďakujem za tento návrh, hoci nie je konkrétny, že o čo konkrétne sa jedná, ale hovorí presne o tom, že zaväzuje ministerstvo zdravotníctva, aby nám predložilo už konečne nejaký koncept, ako sa chce vysporiadať s týmto ťaživým problémom, ktorý sa dotýka našich pacientov na Slovensku. Veľmi dobre si pomenoval a ja to ešte raz zopakujem, aké sú tie najdôležitejšie problémy ambulantného sektora, ale samozrejme aj celého systému ako takého a sú to poplatky a je to dostupnosť. Toto sú dva základné problémy, ktorými by mal spať a žiť minister zdravotníctva a mal by konečne prísť aj s nejakým riešením. Mňa trochu mrzí, že keď sme boli chvíľu na ministerstve my dvaja, tak sme sa naplno nemohli venovať tejto problematike, hoci sme, ako si spomínal, začali. Cesta pacienta, ja si spomínam, že to bolo aj pre teba ako ministra jedna z kľúčových úloh, ktoré sme mali a chceli ďalej rozpracovávať, mali sme tam aj onkologických pacientov. Tri konkrétne diagnózy, ktoré sme išli krok po kroku, ako by sme mali zlepšiť dostupnosť a cestu pacienta, aby sa dostával na, na vyšetrenia a následne aj na nejaké operačné zákroky skôr, ako je to teraz. Bohužiaľ, a to nehovorím ako nejaké ospravedlnenie, ale ako realitu, pretože som v nej žil a nemyslím si, že som sa tam flákal a mnohí iní takisto na ministerstve, tak prišla pandémia, ktorá bola bezprecedentná. Museli sme sa venovať pandémii, aby sme, aby sme druhú vlnu zvládli. Takže, žiaľ, tieto veci pre ktoré som aj ja prišiel na ministerstvo pomôcť s víziou a dopomôcť tebe ako ministrovi s touto víziou, ako, ako naštartovať tieto procesy, ako ich nastaviť na správnu mieru, ako ich možno urobiť podobné, ako majú vyspelé krajiny vo svete, tak, žiaľ, sa nám to nepodarilo naplniť. To ma mrzí, ale dňom hádam nie je koniec a myslím si, že tie tvoje, tvoje vízie budeme dúfam raz môcť naplniť. Čo sa týka tých vecí, ktoré si tu spomínal, áno, tie poplatky sú obrovský problém. My sme prišli s jedným riešením, ako Kresťanskodemokratické hnutie sme tuná v tomto parlamente predkladali možnosť, ako zasiahnuť do tohto divokého systému, kde sa vyberajú poplatky len za to, že sa prihlásite na termín, že si to poskytovatelia ambulantnej zdravotnej starostlivosti prispôsobili na svoj obraz tak, že to delegovali na rôzne eseročky. Nie všetci, lebo je medzi nimi tiež veľa poctivých, ale mnoho to urobilo tak, že delegovalo kvázi manažment pacienta do eseročiek a cez tieto eseročky sa potom vyberajú poplatky a potom tie eseročky delia časť zisku aj pre poskytovateľov, teda konkrétnych lekárov. Samozrejme, že niektorí si to ospravedlňujú preto, lebo majú málo zdrojov. Určite, hlavne v niektorých špecializáciách to tak je, ale nie je to vždy tak. Môžeme hovoriť, samozrejme, aj potom o ďalších vynaliezavostiach, ako sú rôzne, rôzne balíčky služieb alebo zapísanie sa do nejakého VIP programu, a potom budete mať možnosť chodiť na návštevy špecialistov a tak ďalej. Tých možností je naozaj veľa, ako sa rozvinuli v slovenskom systéme a sú naozaj nezdravé. Ja by som chcel ešte raz pripomenúť, čo je jeden možno z takých kľúčových problémov a prečo ten systém, ktorý tu máme my na Slovensku nefunguje, respektíve funguje veľmi zle. Pretože na Slovensku sa akoby zlial ten systém z povinného zdravotného poistenia, to znamená ambulancií, ktoré majú zmluvu s poisťovňami, majú garantovaný určitý objem pacientov a za ich služby alebo teda za služby platí zdravotná poisťovňa. Zlial sa sú súkromným systémom, kde vo vyspelých krajinách je to úplne oddelené od povinného zdravotného poistenia. Čiže ak chcem byť súkromný lekár, tak áno, u mňa vedia pacienti, že platia na drevo, že so mnou zdravotná poisťovňa nič nemá a keď je to takto oddelený ten systém, že buď máme skupinu lekárov, ktorí majú zmluvy so zdravotným poistením, tam sa vie, že za tieto výkony platí zdravotná poisťovňa, a potom tu máme skupinu súkromných lekárov, kde za výkony platí pacient na drevo a buď má pripoistenie a môže si to dať preplatiť danému pripoisteniu, alebo to musí znášať sám, tak je to spravodlivejší systém. Spravodlivejší preto, že ak niekto opustí tú skupinu z povinného zdravotného poistenia, presunie sa, pretože má peniaze, do tej druhej skupiny, tak uvoľňuje jedno miesto pre tých, ktorí zdroje nemajú. U nás sa to zlialo ako keby dokopy, to znamená, sú tu, sú tu lekári, ktorí skoro vždy a všetci majú zmluvy so zdravotnými poisťovňami, ale zároveň berú aj poplatky, robia niektoré služby, ktoré nehradia zdravotné poisťovne, čiže keď pacient prichádza k lekárovi, tak on nevie, väčšinou je to taký súbor aj toho, čo platí poisťovňa, aj toho, čo si vymáha ako poplatky a potom sú tu tie nezriadené poplatky, ktoré prakticky nikto nevie skontrolovať. V tomto máme problém, a prečo je to ešte problém, že kým v tom prvom prípade, ako som spomínal, sa uvoľňuje miesto pre chudobnejších, tak v našom zmiešanom systéme sa vždy dopredu dostáva ten, kto má známosť alebo peniaze a vždy ide dopredu, vždy ide skôr, a tým pádom vlastne to je úplne nespravodlivý systém. Čiže ani ten systém možno nie je ideálny, pretože tiež hovoria aj v Nemecku, v Rakúsku, že je to takzvaný dvojtriedny systém pre bohatých a chudobnejších, ale je určite spravodlivejší ako systém, ktorý máme momentálne my, pretože je to zmiešané, je to chaotické, je to neprehľadné a nevieme si s týmto dať rady. Chcel by som upozorniť aj na to, s čím sa obracajú na nás ľudia, keď sa rozprávame. Bohužiaľ, tieto poplatky sa nielenže vyberajú nezriadene, že teda neviete, že či vyšetrenie u otorinolaryngológa, keď potrebujete ísť, to je tiež zase slovenská pikoška, že idete po 65-tke každých 5 rokov na vyšetrenie, či môžete viesť motorové vozidlo a pán všeobecný lekár, ktorý by mal vedieť urobiť základné vyšetrenie tak zraku ako sluchu, vás ešte pošle preventívne aj na očné aj na ušné vyšetrenie a všade pekne platíte, 60 eur, 50 eur, čakáte mesiace na tieto vyšetrenia, čiže robíme množstvo zbytočných vyšetrení. No a čo je ešte zaujímavé, že tieto zbytočné vyšetrenia, platené vyšetrenia aj lekári, síce mali by mať povinnosť elektronickej pokladne, ale väčšinou vypisujú taký ŠEVT-ový papierik rukou, rukou a paradoxne niekedy dokonca tam nie je ani poradové číslo toho príjmového dokladu. Čiže v podstate to môžu zajtra zahodiť do koša, nie je to nikde zaevidované, sú to vlastne čierne peniaze takzvané do kešene. No a toto je naozaj slovenský unikát, myslím si, že s týmto treba začať niečo robiť, pretože ľudia sú frustrovaní, ľudia nevedia, ako už ďalej. Platia, platia, platia, bez platby sa nevedia dostať ku službám, a toto je naozaj nehorázne dehonestujúce pre, pre našich občanov, ako to, ako to vyzerá. Čo sa týka toho auditu, veľmi pekne si poznamenal, že je to také, také politické dobrodružstvo, si myslím, že súčasná vládna koalícia posadila na najhorúcejšie kreslo v rámci svojho kabinetu neskúsenú dámu, ktorá sa starala viac o seba, ako o to, aby pripravila nejaký tím, aby pripravila nejaký plán, aby, aby skutočne začala tieto problémy riešiť, tak prišla tu pani, ktorá prakticky nevedela, nevedela kam z konopí. Nakoniec je prvou ministerkou, našťastie, ktorá teda odišla z tohto ringu a prišiel tam ale opäť veľmi neskúsený minister, ktorý sa rozkukáva, pozerá, že kde, ktoré, s kým sa stretne a toho som spoznal, hentoho som spoznal. Wau, toto super funguje, tamto super funguje. Chodí, teší sa. Tie zdvorilostné návštevy, veď je to veľmi pekné, sympatické gesto, ale po dvoch mesiacoch už ľudia tiež začínajú hovoriť, že hm, toto je minister zdravotníctva? Že teraz je niekto tu, máme tu 3 300 lekárov, ktorí sú vo výpovediach, a toto je vlastne to, čo nás trápi? Veď nás trápia práve tieto poplatky. Nás práve trápi dostupnosť a toto nový minister zjavne nerieši. Veď toto mali byť jeho hlavné, hlavné body, ktoré by mal riešiť. No áno, ten slávny audit, naňho čakáme, bolo tu povedané, že ten audit teda prešiel, ale podľa mojich informácií sú to tak scestné alebo také všelijaké tie informácie, tak, tak zvláštne, že sami si ho nechcú ani veľmi zverejniť. My sme požiadali v interpelácii ministerstvo zdravotníctva, aby nám zverejnili ten zázračný audit poplatkov ako vyzerá, pretože ak sa na ňom tak dlho pracovalo, tak si myslím, aj keď je možno nekvalitný, tak verejnosť by mala vedieť ako, ako to nakoniec dopadlo. Takže určite, určite v tomto za KDH jednoznačný súhlas. Pomenoval si presne tie veci, ktoré v slovenskom zdravotníctve nefungujú, ktoré najviac ľudí trápia a musíme s tým už konečne niečo ísť robiť. Ďakujem.